Revidert Diakoniplan 2020-2022

KLEMETSRUD OG MORTENSRUD MENIGHET

**Revidert Diakoniplan for Klemetsrud og Mortensrud menighet 2020-2022**

1. **Innledning**

«Plan for diakoni i Den Norske Kirke» ble vedtatt på Kirkemøtet i 1987 og senest revidert i 2007. Klemetsrud og Mortensrud menighet utarbeider sin lokale diakoniplan med utgangspunkt i mål og virksomheter fra «Plan for diakoni i Den Norske Kirke» for perioden 2018-2022.

Planen gjenspeiler ikke all diakoni som utøves i menigheten. Mye av den diakonale virksomheten foregår i det skjulte i form av omsorg og nestekjærlighet, miljøengasjement, innsats i karitative frivillige organisasjoner, i menighetens familier, omgangskrets, naboskap og nærmiljø. For å lykkes i det diakonale arbeidet er menigheten avhengig av lokale frivillige medarbeidere som sammen med diakon, diakoniutvalg og resten av staben bidrar til å virkeliggjøre diakoniens oppdrag. Diakoniplanen og diakonale tiltak vil revideres ved behov og må sees i sammenheng med menighetens øvrige strategier og satsninger vedtatt av menighetsrådet, samt behov og endringer i lokalsamfunnet og samfunnet generelt. På noen områder vil det være naturlig å søke samarbeid med lokale aktører, organisasjoner og nabomenigheter, for å kunne gi et godt tilbud og nå ut til flere.

Diakoniutvalget har et ønske om at den forelagte diakoniplanen blir et godt verktøy for videre arbeid med diakoni i menigheten. Dette er en plan som har som mål å inspirere og tilrettelegge for det diakonale arbeidet. Vi ber om at Gud må rettlede og utruste menigheten til denne tjenesten.

Frans av Assisis bønn

Herre, gjør meg til et redskap for din fred.

Hjelp meg å spre kjærlighet der hatet gror,

tro der det råder tvil, håp der det er angst og nød.

Hjelp meg å bringe forlatelse der urett er begått,

å skape enighet der det er strid,

å spre lys der det er mørkt,

å bringe glede der sorgen bor.

Mester, hjelp meg å søke

ikke så meget å bli trøstet som å trøste,

ikke så meget å bli forstått som å forstå,

ikke så meget å bli elsket som å elske.

For det er ved å gi at vi får,

ved å tilgi at vi selv får tilgivelse,

ved å miste våre liv at vi vinner det.

Det er ved å dø at vi oppstår til det evige liv.

Diakoniutvalget består p.t. av:

Trygve Johannes Lereim Sævareid, Signe Helen Nyborg, Ulle Nævdal Johnson og soknediakon Berit Merete Oftedal Rem.

1. **Mandat for Diakoniutvalget i Klemetsrud og Mortensrud menighet**

*Formål og grunnlag*

Diakoniutvalget for Klemetsrud og Mortensrud menighet er oppnevnt av menighetsrådet. Diakoniutvalget leder og koordinerer det diakonale arbeidet i menigheten.

**2.1 Arbeidsområder**

Diakoniutvalget skal utforme og ivareta menighetens diakonale oppdrag ved å:

* Bevisstgjøre menigheten om at diakoni er en naturlig del av den kristne tro og menighetens virksomhet,
* Inspirere, engasjere og dyktiggjøre medarbeidere til diakonale oppgaver i menigheten,
* Utarbeide en diakoniplan med fireårs perspektiv og kontinuerlig tilpasse handlingsplaner etter behov,
* Søke samarbeid med andre aktører på menighets-, lokal-, bydels- og myndighetsplan,
* Utarbeide årsmelding for det diakonale arbeidet i menigheten,
* Støtte og inspirere diakonen.
	1. **Organisering**

Diakoniutvalget er oppnevnt av menighetsrådet, men kan selv komme med forslag om hvem som skal sitte i utvalget. Diakonen leder utvalget. Diakoniutvalget består pr. i dag av tre-fire representanter og soknediakonen. Å være referent går på omgang og velges fra møte til møte. Det er ønskelig at representantene sitter i minimum 2 år. Diakoniutvalget skal ha uttalerett ved ansettelser til diakonale stillinger i menigheten.

Diakoniutvalget ønsker et nært samarbeid med menighetsrådet. Diakoniutvalget kan be om å få møte menighetsrådet og diakoniutvalget kan ønske at representanter fra menighetsrådet møter i diakoniutvalget, etter behov. Representanter fra diakoniutvalget kan også møte i menighetsrådet etter spørsmål fra menighetsrådet. Diakoniutvalget utarbeider diakoniplan som vedtas i menighetsrådet. Ansvar for det økonomiske grunnlaget for gjennomføring av planen ligger hos menighetsrådet.

*Klemetsrud og Mortensrud menighet november 2019*

Leder i

Klemetsrud og Mortensrud menighetsråd Soknediakon

*Bjørgulv Bjaaen Berit Merete Oftedal Rem*

1. **Diakoniens oppdrag**

Visjonen for Den Norske kirkes diakonale tjeneste er: «Guds kjærlighet til alle mennesker og alt det skapte, virkeliggjort gjennom liv og tjeneste».

I plan for diakoni 2007 defineres diakoni på følgende måte:

*«Diakoni er kirkens omsorgstjeneste. Den er evangeliet i handling og uttrykkes gjennom nestekjærlighet, inkluderende fellesskap, vern om skaperverket og kamp for rettferdighet»*

Som kirke er vi kalt til å synliggjøre Guds nærvær, Guds kjærlighet og Guds rettferdighet i verden. Gjennom kirkens tjeneste vil Gud nå fram til mennesker med nytt liv, solidaritet, omsorg og fellesskap. Mennesker er gjensidig avhengige av hverandre, og alle har behov for å bli møtt med nestekjærlighet og et åpent sinn.

Det diakonale arbeidet inndeles i fire kategorier, i henhold til «Plan for diakoni i Den norske kirke». Disse kategoriene kan knyttes opp mot menighetenes verdier og satsningsområder.

1. **Nestekjærlighet**
2. **Inkluderende fellesskap**
3. **Vern om skaperverket**
4. **Kampen for rettferdighet**

**(Plan for diakoni i Den norske kirke, 2007).**

**Nestekjærlighet**

Virksomhetsområdet konsentrerer seg om menighetens omsorgsarbeid rettet mot lokale utfordringer og til at menigheten inspireres til et liv i nestekjærlighet. Nestekjærligheten strekker seg også utover det lokale og nasjonale gjennom menighetens misjonsengasjement og diakonalt arbeid for mennesker i nød globalt sett.

**Inkluderende fellesskap**

Virksomhetsområdet utfordrer menigheten til å være åpen og bidra aktivt til å styrke fellesskap og nettverk i lokalsamfunnet med en raus og hverdagsnær holdning

**Vern om skaperverket**

Virksomhetsområdet utfordrer menigheten med den bibelske forståelsen av å ta vare på Guds skaperverk, samt at den enkelte bidrar til en positiv livsstil som fremmer balanse og helhet. Gjennom arbeid for vern om naturen i vårt område og fremme gode holdninger for miljøet globalt sett, ærer vi Skaperen av naturen og mennesket som en del av den.

**Kamp for rettferdighet**

Lokalt konsentrerer dette virksomhetsområde seg om menighetens engasjement for mennesker i vårt nærmiljø. Globalt dreier det seg om en rettferdig fordeling av verdens ressurser og støtte til mennesker som får krenket sitt menneskeverd.

**Diakonien skal ivareta de som tilhører og deltar i menigheten, men også ha sitt virkeområde i lokalmiljøet. Plan for diakoni handler i særlig grad om den tjenende folkekirken. Diakonien kommer til uttrykk på mange måter; gjennom enkeltmennesker, ved den organiserte diakonien i menigheter, institusjoner og organisasjoner nasjonalt og globalt.**

Diakonien er en del av kirkens samlede vitnesbyrd i verden og står i sammenheng med kirkens misjonsoppdrag. Kirken ønsker derfor at den diakonale tjenesten skal nå mennesker med budskapet om frelse i Jesus Kristus og gi del i menighetens fellesskap. **”Kjærligheten er ikke det at vi har elsket Gud, men at han har elsket oss og sendt sin Sønn til soning for våre synder. Mine kjære, har Gud elsket oss slik, da skylder også vi å elske hverandre.”** 1.Joh. 4,10-11.

Drivkraften bak all diakoni er Jesu Kristi kjærlighet til oss. På samme måte som Jesus, gjennom ord og handling, viste at hele mennesket er viktig, skal diakonien søke å la mennesker erfare det samme i dag.

**Diakonien har tjeneste i to retninger;**

**Innover** i menigheten, for å bygge opp menighetens fellesskap, gi støtte til den enkelte og skape et diakonalt fokus.

**Utover**, for å forebygge og gjøre en tjeneste mot nød og behov i nærmiljøet, samfunnet og verden for øvrig.

Alle aktiviteter og samlinger gjøres kjent gjennom kunngjøringer i gudstjenesten, ved informasjonshyllene og oppslagstavlene i kirkene, gjennom digitale media, «Rudstikka», plakater, annonser og i noen tilfelle personlige invitasjoner i brevs form. Evaluering foregår kontinuerlig; som oftest i etterkant av aktiviteten eller samlingen og egne møter, og på årlig basis.

**4. Beskrivelse av Mortensrud og Klemetsrud menighet (2019)**

**4.1 Geografi**

Klemetsrud og Mortensrud menighet omfatter bl.a. områdene Dal, Brenna, Lofsrud, Kantarellen, Mortensrud, Klemetsrud, Stensrud, Gjersrud og Bjørndal med områdene Nyjordet, Bjørnåsen, Seterbråten, Meklenborg, Preståsen, Beverkollen og Åslandområdet.

**4.2 Beskrivelse av befolkningen i Klemetsrud og Mortensrud menighet**

Klemetsrud og Mortensrud sokn hadde per 01.01.2018 20 335 innbyggere, av disse var 5 168 medlemmer (25,4%). Dette er den laveste medlemsprosenten i soknet (Søndre Aker prosti). Klemetsrud og Mortensrud sokn har flest innbyggere innenfor sine grenser til soknet.

Bydelen er preget av en ung befolkning og mye utbygging.

1. **Satsingsområder for det diakonale arbeidet 2020 - 2022**
2. **Nestekjærlighet**

Klemetsrud og Mortensrud menighet engasjerer seg i lokalsamfunnet og lokale utfordringer gjennom utadrettede tiltak. Menigheten blir sett på som en ressurs og naturlig samarbeidspartner i lokalmiljøet

*Prioriterte tiltak*: dagravn, samarbeid med fritidsklubb, tilstedeværelse ved lokale møter og arrangementer (samarbeid med Mangfoldshuset og Røde Kors), vurdere oppstart av Godhetsdag/uke, vurdere oppstart av rundbordssamtale på Bjørndal?

*Overordnede mål:*

1) At alle som trenger det møter noen som bryr seg

2) At de som strever får hjelp og støtte

3) At de som opplever sorg og tap får omsorg og støtte

4) At menigheten samarbeider med lokale krefter til det beste for lokalmiljøet

1. **Inkluderende fellesskap**

Klemetsrud og Mortensrud menighet har fellesskapsbyggende tiltak for mennesker i alle aldre, hvor mennesker opplever seg sett og inkludert

*Prioriterte tiltak:* tilbud for tweens, videreutvikle plan for frivillighet, kartlegge behov for kirkeskyss, vurdere å ta opp igjen konfirmantforeldre-kveld, vurdere å legge ned Møteplassen på Kantarellen sykehjem

*Overordnede mål:*

1) At kirken vår er en møteplass for folk i alle aldre

2) At vi bidrar til kontakt og dialog mellom mennesker på tvers av ulike kulturer

3) At våre fellesskap er åpne og inkluderende for alle som vil delta, bidra eller som besøkende

4) At vi oppmuntrer og trygger til deltakelse og frivillig innsats

5) At informasjon om det som skjer er oppdatert og når ut til kjente og ukjente

6) Økt tilstedeværelse på Bjørndal

1. **Vern om skaperverket**

Klemetsrud og Mortensrud menighet har god bevissthet og engasjement rundt sin forpliktelse til å være en Grønn menighet

*Prioriterte tiltak:* tydeligere avfallssorteringssystem, bedre rutiner, øke bevisstheten og forpliktelsen til å være en Grønn menighet, samarbeid med ‘Bærekraftige liv Mortensrud’, nå ut med «grønn informasjon» jevnlig til menighetens medlemmer bakpå kunngjøringsarket

*Overordnede mål*:

1) Å bevisstgjøre menigheten som «Grønn menighet»

2) Å søke kunnskap og inspirere hverandre til en bærekraftig livsstil i holdning og handling

3) Å samarbeide med andre om å ta vare på Skaperverket i vårt nærområde

1. **Kamp for rettferdighet**

Klemetsrud og Mortensrud menighet kjennetegnes ved at menigheten engasjerer seg i lokale og globale utfordringer gjennom å dele av våre ressurser på ulikt vis (tid, penger, lokaler, engasjement) til mennesker som trenger hjelp

*Prioriterte tiltak:* vurdere å åpne kirken for trengende inkludert overnatting, jevnlig ta opp aktuelle problemstillinger som omhandler rettferd på våre gudstjenester (Fasteaksjonen, global uke, misjonsprosjektene, Stefanus), prioritere rettferdige produkter ved innkjøp, sjekke opp den nye innkjøpsavtalen

*Overordnede mål:*

1) Å engasjere oss i arbeidet for rettferdig fordeling av verdens ressurser

2) Å dele det vi har med dem som trenger det – lokalt og globalt

3) Å øke vår bevissthet om å stå opp for mennesker som får sitt menneskeverd krenket – lokalt og globalt

**Revidert Diakoniplan for Klemetsrud og Mortensrud menighet 2020-2022**

\*Noen av tiltakene har utfyllende informasjon knyttet til seg, se vedlegg

1. **NESTEKJÆRLIGHET**

**Hovedmål:**

1) At alle som trenger det møter noen som bryr seg

2) At de som strever får hjelp og støtte

3) At de som opplever sorg og tap får omsorg og støtte

4) At menigheten samarbeider med lokale krefter til det beste for lokalmiljøet

|  |  |  |  |  |  |
| --- | --- | --- | --- | --- | --- |
| **TILTAK** | **MÅLGRUPPE** | **MÅL** | **ANSVAR** | **RESURSS** | **FOKUS FREMOVER** |
| Besøkstjeneste / oppsøkende virksomhet | Beboere i vårt område som ønsker kontakt og besøk | Bygge opp besøkstjeneste i menigheten med opplæring av frivillige. Avhjelpe nød og ensomhet, skape gjensidig glede | Diakon | Frivillige, prestene, Hjemmetjenesten, Kantarellen | Gjøre tilbudet bedre kjent, flere besøkere, undersøke behovet, samling for frivillige, undersøke hvordan slik tjeneste blir gjort i andre menigheter |
| Forbønnstjeneste | Å kunne tilby de som ønsker forbønn i eller etter en gudstjeneste | Danne et forbønnsteam av frivillige for at vi som menighet og enkeltpersoner får komme til Gud med det vi har på hjertet. | Sokneprest | Staben, frivillige | Jevnlig gi mulighet for forbønn under gudstjenestene |
| Sjelesorg/samtale | Tilbud om samtale til personer som kjenner behov for noen å snakke med | Å alltid ha noen tilgjengelig for samtale når behovet meldes | Prest/Diakon | Staben, frivillige | Gjøre tilbudet kjent ved jevnlige mellomrom |
| Åndelig veiledning | Folk som kjenner behov for åndelig veiledning | Gi mennesker mulighet til å be og samtale om sitt åndelige liv | Frivillig veileder | Prester  |  |
| \*Sorggrupper/ Grupper ved samlivsbrudd | Sørgende etter dødsfall, skilsmisse og lignende | Vise omsorg for den sørgende, dele i fellesskap, motvirke ensomhet, invitere til grupper | Diakon  | Samarbeid med andre menigheter i prostiet og Oslo Bispedømme om tilbud, Fransiskushjelpen | Gjøre tilbudene godt kjent i menigheten og lokalmiljøet |
| Samlivskurs | Alle par i prostiet | Kirken viser at den bryr seg om hele mennesket. La par investere i parforholdet slik at de kan få styrke det gode og lære å bruke verktøy som forbygger og løser konflikter. | Diakon | Tilbud i prostiet og Oslo Bispedømme vi kan knytte oss til | Gjøre tilbudene godt kjent i menigheten og lokalmiljøet |
| Kirkekaffe | Kirke besøkende  | At alle som kommer til gudstjeneste skal kjenne seg sett og velkommen | Sokneprest/Menighetssekretær | Frivillige/ gudstjenesteteam | Å fortsette med tilbudet om kirkekaffe alle søndager og rekruttere nye frivillige |
| Medarbeiderfest  | Alle frivillige medarbeidere | Oppmuntre frivillige medarbeidere slik at de føler seg sett, verdsatt og som en viktig del av fellesskapet | Diakon/stab | Stab/ Diakoniutvalg | At frivillige medarbeidere i alle aldre og knyttet til alle aktiviteter kommer på medarbeiderfesten |
| Kirkens deltakelse i forum for samarbeid og dialog i bydel Søndre Nordstrand | Mennesker i ekstraordinære krisesituasjoner i vårt nærområde | Vise at kirken bryr seg og er en ressurs. Et beredskapssamarbeidet på tvers i bydelen for å avhjelpe nød når kriser oppstår.  | Prest /Diakon | Bydel, politi, Røde Kors, Tros og livssynsforum | Hvordan kan kirken bidra i lokale utfordringer?Initiere rundbordssamtaler på Bjørndal? |
| Lokale dialogmøter | Frivillige lokale organisasjoner og trossamfunn | Skape gode nærmiljø, særlig for barn og unge | Sokneprest  | Røde Kors, politiet i bydelen, Dagravner, tros og livssynssamfunn, diakon | Samarbeide med Mangfoldshuset og Fellesverket (Røde Kors) |

1. **INKLUDERENDE FELLESSKAP**

**Hovedmål:**

1) At kirken vår er en møteplass for folk i alle aldre

2) At vi bidrar til kontakt og dialog mellom mennesker på tvers av ulike kulturer

3) At våre fellesskap er åpne og inkluderende for alle som vil delta, bidra eller som besøkende

4) At vi oppmuntrer og trygger til deltakelse og frivillig innsats

5) At informasjon om det som skjer er oppdatert og når ut til kjente og ukjente

6) Tilstedeværelse på Bjørndal

|  |  |  |  |  |  |
| --- | --- | --- | --- | --- | --- |
| **TILTAK** | **MÅLGRUPPE** | **MÅL** | **ANSVAR** | **RESSURS**  | **FOKUS FREMOVER** |
| Babysang og lunch | Alle hjemmeværende småbarnsforeldre i nærmiljøet med barn fra 0-1 år | Å være et møtested og fellesskap i lokalmiljøet for hjemmeværende med små barn. Å la barn og voksne erfare at kirken er et godt sted å være, trosopplæring | Trosopplæringsleder/diakon | Frivillige Helsestasjonen  | Rekruttere frivillige til å lage lunch |
| \*Familiemiddag og Knøttesang  | Foreldre og barn fra ett til fem år | Å være et møtested og fellesskap i lokalmiljøet, trosopplæring, knytte kontakter til kirken | Barnearbeider/ Trosopplærer i Mortensrud kirke og diakon i Bjørndal | Frivillige  | Rekruttere frivillige til å hjelpe til med å lage middag. Øke oppslutningen.  |
| Seniortreff | Pensjonister i nærområdet | Å være et hyggelig møtested med fellesskap, servering, andakt og program, motvirke ensomhet | Diakon  | Ledergruppe av frivillige | Gjøre tilbudet bedre kjent i lokalmiljøet slik at vi rekrutterer nye deltakere, samarbeide med seniortreff i andre menigheter? Mangfoldshuset? |
| Seniortur | Pensjonister i nærområdet | Tur med vekt på fellesskap og opplevelser av nye ting en gang i året | Diakon | Ledergruppe av frivillige, samarbeide med Frikirken og invitere til tur | Gjøre tilbudet bedre kjent i lokalmiljøet slik at vi rekrutterer nye deltakere |
| Kirkens Hyggestund på Kantarellen sykehjem | Beboere og brukere på sykehjemmet | Å være et hyggelig møtested og skape en positiv opplevelse for beboere, brukere og besøkere på Kantarellen | Diakon i samarbeid med diakon i Holmlia | Frivillige,Musikkterapeut på sykehjemmet |  |
| Gudstjeneste på Kantarellen sykehjem | Beboere og brukere på sykehjemmet, beboere i nærmiljøet | At beboere skal ha mulighet til å gå på gudstjeneste og få næring til sin tro | Diakon i samarbeid med sokneprestene i Klemetsrud og Mortensrud og Holmlia | Frivillige,Musikkterapeut ved sykehjemmet | Gjøre tilbudet kjent for beboere i nærmiljøet |
| Møteplassen på Kantarellen sykehjem | Beboere på sykehjemmet og 7.trinn på Mortensrud barneskole | Skape gode generasjonsmøter mellom beboere og elever en gang i måneden i trygge rammer | Diakon  | Musikkterapeut og kulturleder på sykehjemmet, ledere på dagsenteret | Rekruttere frivillig?Vurdere om vi skal fortsette med tiltaket |
| \*Diakoni gudstjenester | Menigheten  | Å øke menighetens engasjement for diakoni gjennom året | Diakon, Diakoniutvalg, Grønn gruppe | PrestFrivillige  | Etablere en god ramme for diakonigudstjeneste og samarbeide med frivillige |
| Åpen kirke i Mortensrud | De som ønsker å se kirken og de som ønsker en stille stund med lystenning, bønn og stillhet. De som ønsker å få omvisning kan få det etter avtale | Å tilby et kirkerom for stillhet, bønn, meditasjon, samtale og omvisninger | Daglig leder | Staben  | Holde kirken åpen så lenge noen fra staben er på kontoret |
| Konfirmantforeldre-kveld | Konfirmantforeldre i menigheten | Å få kontakt med konfirmantfamiliene. Arrangement med tema omkring det å ha ungdom i huset, informere om hvilke tilbud vi har i menigheten | Kapellan | Diakoniutvalg, politi, Kirkens familievernkontor | Vurdere om dette er noe vi skal fortsette med fremover, samarbeide med andre menigheter? |
| Husfellesskap  | Mennesker som ønsker å samles i mindre og nære kristne fellesskap | Dele Guds ord i fellesskap gjennom bibel, bønn og samtaler, bygge trygge relasjoner | Sokneprest  | Frivillige som rekruttere nye til å være med, stab | Minne jevnlig om tilbudet og rekruttere nye inn i fellesskapene |
| Menighetsweekend  | Klemetsrud og Mortensrud menighet | Å bygge fellesskap for hele menigheten ved å dra på tur sammen en gang i året | Diakon, Menighetsråd | Stab, frivillige, Menighetsråd | Få med flere, alle generasjoner skal med og programmet skal tilrettelegges for dette |
| Allehelgenssøndag – Åpen kirke og kveldssamling | «Alle», men spesiell invitasjon til dem som i løpet av året har mistet en av sine | Å la mennesker få komme til kirken på en dag hvor vi minnes de som er gått bort. Opprettholde tilbudet om høymesse, Åpen kirke på Klemetsrud og musikksamling med andakt/konsert | Diakon | Diakoniutvalg, prestene | Gjøre tilbudet godt kjent i lokalmiljøet, rekruttere frivillige ved behov |
| Bønnesamlinger | For mennesker på farten med behov for et stoppested i hverdagen | Å være et fellesskap der vi sammen kan få komme til Gud med det vi ønsker å takke for og be for. Å be for alle frivillige og ansatte i menigheten og for bønnelapper som kommer inn i løpet av uka | Sokneprest, bønnekoordinator | Frivillige, stab | Informasjon om tilbudet når ut |
| Bønnebrev  | De som ønsker å stå på liste for å motta dette | Få flere til å være med å be for oppgitte bønneemner som har kommet inn. Bønnebrevet sendes ut en gang i måneden på mail | Bønnekoordinator  | Stab, frivillige |  |
| Julegrantenning på Bjørndal | Beboere på Bjørndal | Å skape tilhørighet til bomiljøet, at folk skal bli kjent med hverandre, synliggjøre kirken som aktør og videreføre den kristne juletradisjonen | Diakon, prest, daglig leder | Knøttesang Bjørndal, Bjørnebærklubben | Nå utover Knøttesang deltakerne slik at det blir et mer allment tiltak i lokalmiljøet, kontakte lokale foreninger |
| Hilsen til jubilanter | 80, 90 og 100 års jubilanter i Klemetsrud og Mortensrud menighet | Sende/levere blomstergratulasjoner på vegne av menigheten som en takk for tidligere innsats og for å vise at menigheten bryr seg | Diakon  | Staben  | Holde oversikt over aktuelle jubilanter |
| Kirkeskyss | Alle som trenger transport for å komme til gudstjeneste | At alle som ønsker å delta i gudstjenestefellesskapet får mulighet til det | Diakon  | Frivillige  | Kartlegge behov, få en fra gudstjeneste teamene til å ha kirkevakt hvor man ringer rundt til aktuelle |

1. **VERN OM SKAPERVERKET**

**Hovedmål:**

1) Å bevisstgjøre menigheten som «Grønn menighet»

2) Å søke kunnskap og inspirere hverandre til en bærekraftig livsstil i holdning og handling

3) Å samarbeide med andre om å ta vare på Skaperverket i vårt nærområde

|  |  |  |  |  |  |
| --- | --- | --- | --- | --- | --- |
| **TILTAK** | **MÅLGRUPPE** | **MÅL** | **ANSVAR** | **RESSURS** | **FOKUS FREMOVER** |
| Grønn menighet | Menigheten  | Menigheten skal være bevisst på å ivareta Guds skaperverk i drift og forvaltning. Dette må gjenspeiles i alle menighetens arrangementer. Følge opp punkter under «Vår grønne menighet» | Diakon, daglig leder | Stab, Grønn gruppe, frivillige | Fortsette å fokusere på våre valgte «grønne punkter». Få dette inn bakpå kunngjøringsarkene?Mer bevisstgjørende informasjon til menighetens medlemmer |
| Temakvelder  | Menigheten, lokalsamfunnet | Inspirere og gi økt kunnskap slik at det fører til endringer i folks liv, vise at kirken bryr seg om klimarelaterte spørsmål | Diakon, Grønn gruppe | Stab, frivillige, lokale samarbeidspartnere og organisasjoner |  |
| Høsttakkefest/Skaperverkets dag gudstjenester | Menigheten  | Å sette fokus på skaperverket og ressursforvaltning | Diakon, Grønn gruppe | Frivillige  |  |
| Rusken aksjon i samarbeid med moskeen fredag før 17.mai | Menigheten, Søndre Nordstrand muslimske senter, lokalbefolkning | Samarbeide og sette fokus på å gjøre det fint i lokalmiljøet | Diakon, Grønn gruppe, Søndre Nordstrand muslimske senter | Menigheten, frivillige, lokalbefolkningen | Fortsette og etablere et godt samarbeid om Rusken aksjonen |

1. **KAMP FOR RETTFERDIGHET**

**Hovedmål:**

1) Å engasjere oss i arbeidet for rettferdig fordeling av verdens ressurser

2) Å dele det vi har med dem som trenger det – lokalt og globalt

3) Å øke vår bevissthet om å stå opp for mennesker som får sitt menneskeverd krenket –lokalt og globalt

|  |  |  |  |  |  |
| --- | --- | --- | --- | --- | --- |
| **TILTAK** | **MÅLGRUPPE** | **MÅL** | **ANSVAR** | **RESSURS** | **FOKUS FREMOVER** |
| Fasteaksjonen til Kirkens Nødhjelp | Alle mennesker som tilhører sognet skal nås på aksjonsdagen | Å gjøre en felles tjeneste for å hjelpe mennesker og få konfirmantene engasjert i hjelpearbeid. Nå alle i sognet på aksjonsdagen | Kapellan | Konfirmanter, konfirmantforeldre, frivillige, Diakoniutvalg og diakon | Større engasjement fra menigheten, nok frivillige til å dekke alle rodene |
| Menighetens misjonsprosjekter | Faith Family Church på Filippinene, Radio Dumka som arbeider for santalfolket i India | Å øke menighetens bevissthet om at vi har kristne søsken i hele verden. Å øke menighetens bevissthet om at vi skal dele på godene vi har fått og se at det nytter å hjelpe | Prestene | Normisjon, stab, frivillige | Mer informasjon fra prosjektene for å bedre engasjementet. Vurdere nytt prosjekt? |
| Samarbeid med bydelens tjenester | Mennesker med spesielle behov inn mot hjelpeapparatet | Støtte og hjelpe mennesker med spesielle behov til å kreve sine rettigheter i hjelpeapparatet | Diakon  | Ulike tjenester i bydelen, samarbeid med andre menigheter |  |
| Ofring + annen synliggjøring på gudstjenestene | Menighet og mottakende organisasjoner | Å dele det vi har og løfte fram arbeid/grupper som trengs å løftes frem | Menighetsråd | Staben  | Bruke muligheter til å sette fokus gjennom Global uke, Stefanus, kamp for de forfulgte |
| Innkjøp/rettferdig handel | Alle  | Foretrekke Fair Trade merkede produkter og støtte rettferdig handel | Daglig leder, stab som gjør innkjøp | Stab, søke relevant informasjon, frivillige | Sjekke opp den nye innkjøpsordningen |

**Vedlegg 1**

*Mer utfyllende informasjon til noen av tiltakene i Diakoniplanen:*

**\*Sorggrupper**

Det finnes kontinuerlige sorggrupper i regi av Fransiskushjelpen til enhver tid.

Sorggrupper startes opp kontinuerlig i prostiets menigheter. Diakon i Nordstrand og Ljan holder i dette og er kontaktperson.

Det finnes egne sorggrupper for studenter i Oslo Bispedømme.

Åpen lunch for etterlatte en gang i måneden på Nordstrand menighetssenter. Passer best for gjenlevende ektefelle/samboer.

**\*Kirkens deltakelse i forum for samarbeid og dialog i bydel Søndre Nordstrand**

Bydelen innkaller til møter som holdes på omgang av de ulike deltakerne. Viktig å være tilstede og vise at vi er en ressurs.

**\*Familiemiddag og Knøttesang**

Dans, lek og bevegelser for barn fra 1-5 år. Annenhver gang i Mortensrud og Bjørndal kirker med tilsvarende opplegg. Som medlem kan man gå på Knøttesang begge steder. Trosopplæringsleder innom Knøttesangen på Bjørndal ved jevne mellomrom for å knytte kontakter med barna.

**\*Diakonigudstjenester**

Grønn gruppe bidrar på høsttakkefest gudstjeneste (høst semesteret) og feiring av Skaperverkets dag (vår semesteret). Ved disse gudstjenestene involveres trosopplærer og kan om ønskelig knytte trosopplæringstiltak til de aktuelle gudstjenestene.

Diakoniutvalget bidrar på Allehelgens og en diakonigudstjeneste i løpet av året (ikke fast tidspunkt)

**\*Menighetsweekend**

Vi reiser på tur i begynnelsen av året. Diakon booker sted og dato i samråd med staben og menighetsrådet.

Sist år var vi på Sole Gjestegård i Noresund, hvor vi ønsker å etablere en tradisjon for å dra på menighetstur. Flere fra stab bidrar på turen.